Blitsbokke skakel Samoa uitDie Blitsbokke, wat vyf van die laaste sewe toernooie in Dubai gewen het, kom in die halfeindronde teen Nieu-Seeland te staan, (Foto: Springbok Sevens/Twitter) Dit was dalk naelskraaps, maar die Blitsbokke het Saterdagoggend in Dubai tot die halfeindronde van die Dubai-sewestoernooi deurgedring toe hulle Samoa met 24 – 19 in die kwarteindronde geklop het. Die Blitsbokke, wat vyf van die laaste sewe toernooie in Dubai gewen het, kom in die halfeindronde (12:39) teen Nieu-Seeland te staan, wat die Franse met 20 – 0 afgestof het. In die ander halfeindstryd was daar twee skokke toe Ierland vir Australië met 19 – 14 geklop het. Die Iere kom teen Amerika te staan, wat Argentinië met 24 – 19 geklop het. Die Blitsbokke se vermoë om kalm te bly, was weer een van die kenmerke van hul oorwinning oor Samoa, wat met 12 – 0 voorgeloop het. Die Blitsbokke het nie paniekerig geraak nie en het rustyd met 12 – 12 gelyk getrek. In die tweede helfte was die Blitsbokke te sterk vir die Samoane, veral danksy die groot uitblinker, nuweling Ricardo Duarttee. Duarttee, wat vir die Boland Kavaliers in die SuperSport-uitdaagreeks uitgedraf het, was verlede jaar ook by die Westelike Provinsie se akademie waar sy vaardighede verder geslyp is voor die sewes-werwers in Stellenbosch hom nader gehark het. Hy is kort en kragtig (1,69 m en 79 kg) en met ŉ verbysterende systap, is hy uitgeknip vir sewesrugby. Punte: Suid-Afrika 24 (12): Drieë: Ricardo Duarttee (2), Muller du Plessis, James Murphy. Doelskoppe: Dewald Human (2). Samoa 19 (12): Drieë: Vaa Apelu Maliko, Uaina Sione, Paul Scanlan. Doelskoppe: Scanlan (2).